Mikkel Dencker (DF), 2014-01-17:
Jeg vil indlede med at sige, at Dansk Folkeparti ikke deler præmissen for denne forespørgselsdebat, som forespørgerne fra Enhedslisten har, nemlig at det er vigtigt, at vi i Danmark reducerer vores CO2-udslip med 40 pct. i 2020 sammenlignet med udslippet i 1990.
Som jeg forstår Enhedslisten, er formålet med debatten i dag at få regeringen til at forklare, hvordan man vil opnå målet på de 40 pct.
Regeringen har selv meldt ud, at man har opnået en reduktion på 34 pct. i 2020, hvis bare man realiserer de initiativer, der allerede er planlagt.
Så denne debat handler jo så om de sidste 6 pct., som jeg kan forstå på forespørgerne åbenbart er meget, meget vigtige at opnå.
I Dansk Folkeparti deler vi ikke regeringen og Enhedslistens CO2-ambitioner.
I Dansk Folkeparti finder vi det derfor heller ikke særlig vigtigt at have detaljerede planer for de yderste marginale 6 pct. af regeringens ambition.
Tværtimod vil Dansk Folkeparti advare imod, at man lader sig forblænde af et bestemt tal og med hovedet under armen tager en række dyre beslutninger blot for at nå det her tilfældige tal på 40 pct.
Konsekvensen er og bliver, at der spares på CO2, uden at man ved, om det har en målbar effekt på klimaet.
Til gengæld er der en usvigelig sikker målbar effekt på danske husholdninger og på dansk erhvervsliv.
Når alle her i landet tvinges til at betale til en dyr produktion af CO2-neutral energi, er det eneste sikre, at der er en stor regning, der skal betales.
Det går ud over almindelige danskere, som betaler for meget for deres energi, og det går ud over erhvervslivet, som mister konkurrenceevne over for udlandet.
Men selv om Dansk Folkeparti mener, at yderligere CO2-reduktioner er overflødige, så har vi noteret os, at regeringen ufortrødent arbejder videre med at spare de sidste 6 pct. Til det formål har regeringen fået fremstillet et såkaldt virkemiddelkatalog, som udkom i august sidste år.
Det indeholder en lang række forslag til, hvordan de sidste 6 pct.s besparelse kommer i hus.
Forslaget om at forhøje afgifterne på brændstof til biler, fjernelse af befordringsfradraget og nedsættelse af hastigheden på motorvejene er forslag, som vi i Dansk Folkeparti må tage afstand fra.
Det er forslag, som vil have en utvetydig negativ indflydelse på den enkelte danskers økonomi, og som vil betyde, at det vil blive dyrere og mere besværligt at gå på arbejde.
Men det gør den.
I Dansk Folkeparti medvirker vi gerne til realiseringen af fornuftige forslag, der gavner Danmark, f.eks. ideen om at reducere energiforbruget i de statslige bygninger, som er en af de få gode ideer i virkemiddelkataloget.
Det er sund fornuft ikke at bruge mere energi end højst nødvendigt, for energi koster jo penge.
Men vi støtter altså ikke forslag, som ensidigt har til formål at spare CO2.
For det første er det ikke med sikkerhed slået fast, at CO2 skaber klimaforandringer, og hvis man endelig antager, at det gør det, så er Danmarks CO2-udledning for det andet så lille i et globalt perspektiv, at det intet som helst betyder, hvad Danmark foretager sig, og i hvert fald ikke med de her sidste 6 pct., som regeringen vil opnå.
Dermed kan formålet med yderligere CO2-reduktioner i Danmark koges ned til behovet for at rense sin egen samvittighed, og det har vi i Dansk Folkeparti ikke noget behov for.